Posen la primera pedra | martorellesport.cat - el web esportiu de referència de Martorell
Les obres del nou pavelló segueixen avançant des del seu inici, a finals del mes de juny © AJM
El nou pavelló triple esportiu que s’ubicarà al solar que hi ha entre l’avinguda de Can Cases i el carrer de Josep Vilar, a tocar del Complex Esportiu Torrent de Llops, ja camina. Aquest matí s’ha posat la primera pedra del nou equipament, que donarà resposta a les necessitats del bàsquet, l’handbol, el voleibol, el futbol sala i el pàdel martorellencs.
Les obres del nou pavelló, que van començar a finals del mes de juny , tindran una durada de 18 mesos aproximadament. Aquest matí, representants dels diferents clubs que podran dur a terme els entrenaments i partits dels seus equips en el nou equipament han col·laborat en posar la primera pedra. Es tracta de jugadors i membres directius del Club Handbol Martorell, del Sala5 Martorell, de l’Associació Esportiva Pares i Mares FS, del Club Bàsquet Martorell, del Club Bàsquet La Mercè, del Club Volei Martorell, del gimnàs d’arts marcials Octogon Sport Centre i del Martorell Pàdel Club.
El nou pavelló comptarà amb una pista poliesportiva divisible en 3 pistes mitjançant cortines, a més de pistes de pàdel indoor, i donarà resposta a les necesitats dels prop de 3.000 esportistes martorellencs que se’n beneficiaran a partir de la primavera del 2019. A més, complementarà la zona esportiva més gran de Martorell, situada just al costat del Complex Esportiu Torrent de Llops.